Dolkvepser

Proscoliinae
 Scoliinae

Dolkvepser (Scoliidae) er en familie av stilkvepser. Larvene snylter på biller. Gruppen omfatter ca. 300 nålevende arter, av disse er 22 funnet i Europa og én (Scolia hirta) i Norge.

Utseende 
Middelsstore til store (ca. 10–50 mm), nokså kraftige, svarte eller svarte og gule vepser. Mange ligner stikkvepser (Vespidae), men har en noen mer avlang kroppsform. Det er forholdsvis stor forskjell på kjønnene; hannene er lengre og slankere enn hunnene. Hodet er nokså stort og bredt, antennene er kraftige og korte til middels lange. Fasettøynene er forholdsvis små. Beina er middels lange og kraftige. Vingene er velutviklede, ofte mørke. Bakkroppen er sylindrisk og nokså lang. Hunnens giftbrodd stikker gjerne litt ut fra bakkroppsspissen.
.

Levevis 
Disse artene er parasitoider som snylter på larver av biller (Coleoptera), deriblant store skarabider (Scarabaeidae) som har larver i jorden. Noen av dolkvepseartene blir regnet som nyttedyr fordi de angriper biller som gjør skade, slik som oldenborrer og japanbille. Tross disse store vepsenes ofte imponerende ytre, er stikkene deres ikke særlig smertefulle. Hunnen graver seg ned til en nedgravet billelarve, lammer den med et stikk og legger et egg på den. Vepselarven utvikler seg så på den paralyserte billelarven.

De voksne vepsene finner man ofte på blomster. De er temmelig trege, men det skrekkinngytende utseendet kombinert med et svært hardt hudskjelett gir dem godt vern mot fiender.

Utbredelse 
Dolkvepsene er utbredt i alle verdensdeler. De fleste lever i varme områder, og bare Scolia hirta finnes i Nord-Europa. Den blir 10–25 mm lang og snylter på larver, blant annet på gullbasselarver.

Systematisk inndeling / europeiske arter 

Noen ganger blir denne familien sammen med Tiphiidae regnet som en overfamilie for seg, Scolioidea.

 Ordenen vepser (vepser, humler, bier og maur) (Hymenoptera) 
 Underordenen stilkvepser (Apocrita)
 delgruppe broddvepser (Aculeata) 
 Overfamilien Vespoidea
 Familien dolkvepser, Scoliidae
 Underfamilien Proscoliinae
 Proscolia spectator Day, 1981
 Underfamilien Scoliinae
 Gruppen Capsomerini
 Capsomeriella thoracica (Fabricius, 1787)
 Colpa klugii (Vander Linden, 1827)
 Colpa sexmaculata (Fabricius, 1781)
 Colpa quinquecincta (Fabricius, 1781)
 Dasyscolia ciliata (Fabricius, 1787)
 Micromeriella curreola (Klug, 1832)
 Gruppen Scoliini
 Slekten Megascolia
 Megascolia bidens (Linnaeus, 1767)
 Megascolia maculata (Drury, 1773)
 Slekten Scolia
 Scolia hirta (Schrank, 1781) – eneste art i Norge
 Scolia anatoliae Osten, 2004
 Scolia asiella Betrem, 1935
 Scolia carbonaria (Linnaeus, 1767)
 Scolia cypria Saussure, 1854
 Scolia erythrocephala Fabricius, 1798
 Scolia fallax Eversmann, 1849
 Scolia flaviceps Eversmann, 1846
 Scolia fuciformis Scopoli, 1786
 Scolia galbula (Pallas, 1771)
 Scolia hortorum Fabricius, 1787
 Scolia orientalis Saussure, 1856
 Scolia sexmaculata (Müller, 1766)

Referanser

Kilder 
 Scoliid wasps of Africa and Madagascar
 Fauna Europaea, utbredelsesdatabase for europeiske dyr

Eksterne lenker 
 

Vepser